CELEX: 32020R2237
Language: el
Date: 2020-08-13 00:00:00
Title: Κατ’ εξουσιοδότηση κανονισμός (ΕΕ) 2020/2237 της Επιτροπής της 13ης Αυγούστου 2020 για την τροποποίηση του κατ’ εξουσιοδότηση κανονισμού (ΕΕ) 2020/3 όσον αφορά την παρέκκλιση για το ελάχιστο μέγεθος αναφοράς διατήρησης των αχιβάδων (Venus spp.) σε ορισμένα ιταλικά χωρικά ύδατα

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 436/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2237 ΤΗΣ ΕΠΙΤΡΟΠΗΣ
         της 13ης Αυγούστου 2020
         για την τροποποίηση του κατ’ εξουσιοδότηση κανονισμού (ΕΕ) 2020/3 όσον αφορά την παρέκκλιση για το ελάχιστο μέγεθος αναφοράς διατήρησης των αχιβάδων (Venus spp.) σε ορισμένα ιταλικά χωρικά ύδατα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (2)(2), και ιδίως το άρθρο 15 παράγραφος 2,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (3)(3), και ιδίως το άρθρο 15α,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων από τους αλιείς της Ένωσης, μέσω της θέσπισης της υποχρεωτικής εκφόρτωσης των αλιευμάτων που υπόκεινται σε όρια και, στη Μεσόγειο, των αλιευμάτων για τα οποία προβλέπονται ελάχιστα μεγέθη.
                  
               
                     (2)
                  
                  
                     Σύμφωνα με το άρθρο 15 παράγραφος 1 στοιχείο δ) του κανονισμού (ΕΕ) αριθ. 1380/2013, η υποχρέωση εκφόρτωσης για τη βενθοπελαγική αλιεία στη Μεσόγειο Θάλασσα εφαρμόζεται το αργότερο από την 1η Ιανουαρίου 2017 για τα είδη που προσδιορίζουν την αλιεία και όχι αργότερα από την 1η Ιανουαρίου 2019 για όλα τα λοιπά είδη.
                  
               
                     (3)
                  
                  
                     Τα σχέδια απορρίψεων που εγκρίνονται από την Επιτροπή σύμφωνα με τον κανονισμό (ΕΕ) αριθ. 1380/2013 μπορούν να περιλαμβάνουν τις υποχρεώσεις που αναφέρονται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013, περιλαμβανομένου του καθορισμού ελάχιστων μεγεθών αναφοράς διατήρησης (ΕΜΑΔ).
                  
               
                     (4)
                  
                  
                     Το άρθρο 15α του κανονισμού (ΕΚ) αριθ. 1967/2006 και το άρθρο 15 παράγραφος 2 του κανονισμού (ΕΕ) 2019/1241 εξουσιοδοτούν την Επιτροπή να θεσπίζει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης, προκειμένου να διασφαλίζεται η προστασία των νεαρών θαλάσσιων οργανισμών. Σύμφωνα με τα εν λόγω άρθρα, τα ελάχιστα μεγέθη αναφοράς διατήρησης είναι δυνατόν να παρεκκλίνουν, κατά περίπτωση, από τα μεγέθη που ορίζονται στο παράρτημα IX του κανονισμού (ΕΕ) 2019/1241.
                  
               
                     (5)
                  
                  
                     Ο κατ’ εξουσιοδότηση κανονισμός (EE) 2020/3 (4) της Επιτροπής θέσπισε σχέδιο απορρίψεων για τις αχιβάδες (Venus spp.) στα ιταλικά χωρικά ύδατα από την 1η Ιανουαρίου 2020 έως τις 31 Δεκεμβρίου 2022, μετά από σύσταση που υπέβαλε η Ιταλία κατόπιν διαβούλευσης με το Γνωμοδοτικό Συμβούλιο για τη Μεσόγειο, λαμβανομένης υπόψη της γνωμοδότησης της ΕΤΟΕΑ και της έναρξης ισχύος του κανονισμού (ΕΕ) 2019/1241. Ωστόσο, η μείωση του ελάχιστου μεγέθους αναφοράς διατήρησης για τις αχιβάδες στα 22 mm περιορίστηκε στο ένα έτος, έως τις 31 Δεκεμβρίου 2020. Παράλληλα, χορηγήθηκε εξαίρεση που συνδέεται με το υψηλό ποσοστό επιβίωσης, όσον αφορά την αλίευση αχιβάδων που έχουν μέγεθος μικρότερο του ΕΜΑΔ, έως τις 31 Δεκεμβρίου 2022.
                  
               
                     (6)
                  
                  
                     Η Ιταλία αποτελεί το μοναδικό κράτος μέλος που έχει άμεσο διαχειριστικό συμφέρον στην αλιεία των αχιβάδων στα ιταλικά χωρικά ύδατα των γεωγραφικών υποπεριοχών 9, 10, 17, 18 της Γενικής Επιτροπής Αλιείας για τη Μεσόγειο (ΓΕΑΜ). Στις 2 Μαρτίου 2020, η Ιταλία υπέβαλε κοινή σύσταση που ζητούσε την παράταση της παρέκκλισης από το ΕΜΑΔ, όπως ορίζεται στον κανονισμό (ΕΕ) 2020/3 όσον αφορά το απόθεμα των αχιβάδων, έως τις 31 Δεκεμβρίου 2022.
                  
               
                     (7)
                  
                  
                     Η κοινή σύσταση που υπέβαλε η Ιταλία εξετάστηκε από την ΕΤΟΕΑ (Ολομέλεια 20-01) με βάση τους σκοπούς και τους στόχους των άρθρων 3 και 4 του κανονισμού (ΕΕ) 2019/1241 (5).
                  
               
                     (8)
                  
                  
                     H ETOEA επισήμανε ότι οι κατανομές συχνότητας μήκους (2017-2019) που παρουσιάστηκαν στη νέα κοινή σύσταση καταδεικνύουν ότι από την πρώτη φορά που εφαρμόστηκε το μικρότερο ΕΜΑΔ (από τα 25 mm στα 22 mm) το 2017, δυνάμει του κατ’ εξουσιοδότηση κανονισμού (ΕΕ) 2016/2376 (6), διαπιστώθηκε αύξηση της αφθονίας των ατόμων με μέγεθος άνω των 22 mm στο απόθεμα, σε ορισμένες περιοχές της περιφέρειας Marche. Η ΕΤΟΕΑ διαπίστωσε επίσης ότι η κατάσταση των αποθεμάτων φαίνεται ότι παραμένει σταθερή ή βελτιώνεται στους τομείς για τους οποίους υπάρχουν διαθέσιμες επαρκείς πληροφορίες. Η ΕΤΟΕΑ διαπίστωσε ότι το σχέδιο διαχείρισης περιλαμβάνει διατάξεις που ενδέχεται να είναι πιο αποτελεσματικές για τη διαχείριση των ποσοστών εκμετάλλευσης των πληθυσμών των αχιβάδων σε σχέση με τις συνθήκες που επικρατούσαν πριν από το 2017. Επιπλέον, η ΕΤΟΕΑ διαπίστωσε ότι, εφόσον το μειωμένο ΕΜΑΔ για τις αχιβάδες εξακολουθεί να είναι μεγαλύτερο από το μέγεθός τους στο πρώτο στάδιο ωριμότητας (μεταξύ 15-17 mm), ενδεχομένως δεν θα επηρεάσει αρνητικά την αναπαραγωγική ικανότητα του αποθέματος και είναι πιθανό να έχει μικρή επίπτωση στο ποσοστό εκμετάλλευσης των νεαρών αχιβάδων.
                  
               
                     (9)
                  
                  
                     Η Επιτροπή θεωρεί ότι, βάσει των πληροφοριών που έχει στη διάθεσή της στο συγκεκριμένο στάδιο της κοινής σύστασης και της αξιολόγησης της ETOEA (Ολομέλειες 19-02 και 20-01), η απόκλιση από το ΕΜΑΔ ευθυγραμμίζεται με τους στόχους της βιώσιμης εκμετάλλευσης του αποθέματος αχιβάδων στα ιταλικά χωρικά ύδατα. Παρόλο που η ΕΤΟΕΑ επισημαίνει ότι δεν ήταν πλήρεις οι πληροφορίες σχετικά με τις περιφέρειες Marche και Puglia, η Επιτροπή θεωρεί ότι η διάρθρωση του πληθυσμού των αχιβάδων στις εν λόγω περιφέρειες έχει παρουσιάσει βελτίωση τα τελευταία δύο έτη, υπάρχουν, δε, στοιχεία ικανοποιητικής ανανέωσης του αποθέματος. Η Επιτροπή θεωρεί ότι, εφόσον το προτεινόμενο μειωμένο ΕΜΑΔ για τις αχιβάδες εξακολουθεί να είναι μεγαλύτερο από το μέγεθός τους στο πρώτο στάδιο ωριμότητας (μεταξύ 15-17 mm), είναι πιθανό να έχει μικρή επίπτωση στο ποσοστό εκμετάλλευσης των νεαρών αχιβάδων, γεγονός που συνάδει με το άρθρο 18 του κανονισμού (ΕΕ) 2019/1241. Το χαμηλότερο ΕΜΑΔ συνέβαλε επίσης στη μείωση του αντικτύπου της αλιευτικής δραστηριότητας στο θαλάσσιο οικοσύστημα, με τη σημαντική μείωση αυτής στην περιοχή αλιείας με δράγες. Με βάση τα ανωτέρω, φαίνεται ότι το προτεινόμενο μειωμένο ΕΜΑΔ πληροί τις απαιτήσεις που ορίζονται για τα τεχνικά μέτρα στα άρθρα 15 και 18 του κανονισμού (ΕΕ) 2019/1241. Με βάση τα ανωτέρω συμπεράσματα, κρίνεται σκόπιμο να χορηγηθεί η αιτούμενη παρέκκλιση έως τις 31 Δεκεμβρίου 2022. Επιπρόσθετα, η Επιτροπή επισημαίνει ότι σε συμμόρφωση με το εθνικό σχέδιο διαχείρισής της, η Ιταλία θα παρακολουθεί στενά τα αποθέματα των αχιβάδων μέσω ετήσιων εκθέσεων που θα αποστέλλει στην Επιτροπή.
                  
               
                     (10)
                  
                  
                     Τα μέτρα που προτείνονται στην κοινή σύσταση είναι σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013.
                  
               
                     (11)
                  
                  
                     Κατά συνέπεια, ο κανονισμός (ΕΕ) 2020/3 θα πρέπει να τροποποιηθεί αναλόγως.
                  
               
                     (12)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που συνδέονται με την αλιεία και στον προγραμματισμό της αλιευτικής περιόδου των σκαφών της Ένωσης, ο κανονισμός θα πρέπει να τεθεί σε ισχύ αμέσως μετά τη δημοσίευσή του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του κατ’ εξουσιοδότηση κανονισμού (ΕΕ) 2020/3
            Στο άρθρο 5 του κατ’ εξουσιοδότηση κανονισμού (ΕΕ) 2020/3, το τρίτο εδάφιο απαλείφεται.
         
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 354 της 28.12.2013, σ. 22.
         
            (2)  ΕΕ L 198 της 25.7.2019, σ. 105.
         
            (3)  ΕΕ L 409 της 30.12.2006, σ. 11.
         
            (4)  Κατ’ εξουσιοδότηση κανονισμός (ΕΕ) 2020/3 της Επιτροπής, της 28ης Αυγούστου 2019, για τη θέσπιση σχεδίου απορρίψεων των αχιβάδων (Venus spp.) σε ορισμένα ιταλικά χωρικά ύδατα (ΕΕ L 2 της 6.1.2020, σ. 1).
         
            (5)  Επιστημονική, τεχνική και οικονομική επιτροπή αλιείας (ΕΤΟΕΑ) – Έκθεση της 63ης συνόδου της ολομέλειας – Γραπτή διαδικασία (PLEN-20-01). Υπηρεσία Εκδόσεων της Ευρωπαϊκής Ένωσης, Λουξεμβούργο, 2020, ISBN 978-92-76-18117--0, doi:10.2760/465398, JRC120479 https://stecf.jrc.ec.europa.eu/documents/43805/2660523/STECF+PLEN+20-01.pdf/262e4bef-ca24-4ce7-b0cb-b95f67e1538f
         
            (6)  Κατ’ εξουσιοδότηση κανονισμός (ΕΕ) 2016/2376 της Επιτροπής, της 13ης Οκτωβρίου 2016, για τη θέσπιση σχεδίου απορρίψεων για τα δίθυρα μαλάκια Venus spp. στα ιταλικά χωρικά ύδατα (ΕΕ L 352 της 23.12.2016, σ. 48).